钦定古今图书集成/理学汇编/学行典/第196卷 > 李尚
## 钦定古今图书集成/理学汇编/学行典/第196卷 > 李尚

按《嵩县志》：“李尚，字谦父，新店保人，御史兴之长子也。
当兴下吏诏死狱时，诸救者章久不下。尚意不免，乃
上疏代父兴死，曰：‘臣父兴本以草茅，谬充台臣，执法
太过，不顺人情。今为都御史韩文等所奏，蒙旨下赐
死，实为不冤。伏思臣父年逾五十，辛苦百倍，所生有
男五人，若将臣父典刑，举家生命，哀痛不存。臣为兴
长子，《律》有《子代父条》，臣甘心代父兴死。伏望天恩俯
顺下情，将臣处决，以正国法所诛，才臣一人所活，则
臣父、臣母、臣弟举家之命也。臣在九泉，得为有父之
鬼；臣父在世，得为有子之人。臣尚感恩于地下，臣父、
臣母、臣弟感恩于生前矣’。”书上明日，即特诏免兴死，
徙之南丹。尚以从父中广西弘治戊午乡试后尹、庄
浪、蓝田、灵寿三县。

===张洪===按《新蔡县志》：张洪，字德宽。祖父起家，富于财，洪独好
观子史，谈古昔，因不得父母之心。然其天性至孝，缄
默无违逆，久之，父母安焉。其后父母相继卒，洪庐于
墓侧，备极辛苦，成坟墓三年。禫释之后，迄至九十馀
岁。每言父母之恩，漱漱泣下不禁，而和顺之德，乡党
孚戴。旌表始末，则有翰林院修撰华亭钱福《孝门八
咏记》可传也。其略曰：“弘治九年，知新蔡县事臣俊言
于朝曰：‘臣所治县民人张洪，天性孝行，敦确礼度。乃
于癸丑年丧母赵氏，哀毁几绝，毁瘠骨立。及期而葬，
躄踊过悲，送者感泣，佥劝之返。洪曰：‘非不知神栖于
庙，祀依于神，体魄所藏，情不忍舍’。乃独结蜗蔀，即地
铺苫，庐于墓侧。虽冰雪严凝，手龟足’”僵不加裀被，炎
酷烈石，踝汗发焦。躬筑域兆，不少告休。初寝于苫，地
陷若不胜载，连四五夜，众异而访焉。洪曰：“吾恨不能
隧泉殉葬，以从事左右耳，何惧之有？”竟不改筑，而苫
平如故。既而怒风叫号，沙石飞击，若有彊御鬼怪相
攻贼者。洪颜色自若，曰：“吾志在亲，以死自誓，如天不
欲吾行孝，吾死此耳！吾不忍去吾母”遂寂然而息。乡
党哄然以为孝感所致。既又有白鸠来巢，驯狎不去。
洪手植松千馀株，甫及终丧，蓊郁可爱，若非人力所
致，然皆与《史传》所载先朝旌闾表异之迹隐合。请下
所司，检故事，修令典，以旌其门。制曰：“可。”且核实于抚
按藩臬，遂旌其门曰孝子，举邑贤之。越己未年，洪之
子什以乡进士谒选松江府通判，仕复不忍违其亲，
迎养于官。松江之人，填道争观，曰：“此孝子也。”松之仕
而家居，及庠生处士善歌咏者，相率合谋，摘其实行
奇迹，标为《八景》而传之，以扬圣朝劝激之典、风俗之
美云。